ཡང་།ངོས་ནས་རྒྱུན་དུ་བརྗོད་བཞིན་པ་དེ་རེད།ཆོས་ལུགས་ཚང་མ་ལོ་རྒྱུས་ཡོད་པ་ཤ་སྟག་རེད།མི་ཚང་མར་ཕན་གྱི་ཡོད་པ་རེད།དེར་བརྟེན་ངེས་པར་དུ་བརྩི་བཀུར་དང་གུས་ཞབས་བྱེད་དགོས་པ་རེད།དད་པ་སོ་སོའི་ཆོས་ལ་བྱོས།གུས་པ་ཆོས་ལུགས་ཚང་མར་བྱེད་དགོས་པ་ཧ་ཅང་གལ་ཆེན་པོ་རེད།ལྷག་པར་དུ་ཆོས་མི་འདྲ་བ་རྒྱུ་མཚན་དུ་བྱས་ནས་འཁྲུགས་པ་རྒྱག་པའི་དུས་ཚོད་ལ་ང་ཚོའི་ཆོས་པ་ཚོ་ཐུགས་མཐུན་ཁྲིམས་གཙང་བྱེད་རྒྱུ་གལ་ཆེན་པོ་རེད།ཐུགས་མཐུན་ཁྲིམས་གཙང་ཡག་པོ་ཞིག་ཡོང་བ་ལ་ཆོས་ལུགས་མི་འདྲ་བ་དེ་དག་ཤེས་དགོས།ཆོས་གཅིག་མ་གཏོགས་གོ་མྱོང་ཐོས་མྱོང་མེད་པར་ཕྱིན་པ་ཡིན་ན་བསམ་བློ་གུ་དོགས་པོ་ཆགས་པ་ཡོང་སྲིད་ཀྱི་ཡོད་པ་རེད།ཆོས་བརྒྱད་འདྲ་མིན་དང་ལྷ་ཁང་འདྲ་མིན་ཡོད་པ་མཐོང་བ་དང་།དེ་ཡང་སྐུ་འདྲ་མི་འདྲ་ཡོད་པ་གཅིག་པུ་མཐོང་བ་ཙམ་མ་ཡིན་པར་གསུང་མ་འདྲ་བ་ཡོད་པའི་ནང་དད་པ་བྱེད་པ་དང་སྙིང་རྗེ་སྒོམ་པ་ཆོས་ལུགས་ཚང་མས་གསུངས་ཀྱི་ཡོད་པ་རེད།གཙོ་བོ་ལྟ་གྲུབ་ཀྱི་ཐོག་ནས་རྒྱུ་མཚན་གསུངས་སྟངས་མི་འདྲ་བ་ཡོད་པའི་གྲས་ཤེས་ན་གཅིག་གིས་གཅིག་ལ་ནང་ཚགས་ཆགས་ནས་གུས་བརྩི་སླེབས་ཀྱི་རེད།ངོས་རང་ལ་ཆ་བཞག་ན་དེ་སྔ་བོད་ན་ཡོད་དུས་ཡེ་ཤི་ཆོས་པ་དང་ཆོས་ལུགས་གཞན་པར་འབྲེལ་བ་གང་ཡང་ཡོད་པ་མ་རེད།རིམ་པས་རྒྱ་གར་ལ་སླེབས་ནས་ཡེ་ཤི་ལ་ཆ་བཞག་ནཡེ་ཤིའི་གྲྭ་བ་ཐོ་མ་སི་མ་ཊིན་ཁོང་དངོས་གནས་ཧ་ལས་པ་ཞིག་ཡོད།ངེད་གཉིས་ཉིན་ཁ་ཤས་ལ་སྐད་ཆ་བཤད་པ་ཡིན།ཁོ་རང་གི་སྤྱོད་ལམ་དང་འགྲེལ་བཤད་བྱེད་པ་སོགས་ཡེ་ཤི་ཆོས་པ་ཡག་པོ་ཞིག་ཡིན་ན་ཁོང་འདྲ་བ་ཞིག་རེད་ཨང་བསམ་པ་ཁོང་ལྟ་བུ་མང་པོ་ལ་ཐུག་པ་རེད།དངོས་གནས་གུས་པ་སྐྱེས་པ་བྱུང་།དེ་ནང་བཞིན་ཁ་ཆེའི་ཆོས་པ་དང་ཇེའུ་ཆོས་པ་ལ་སོགས་པ་ཆོས་པ་མང་པོར་ངོས་རང་ཐུག་ཡོད་པ་རེད།སོ་སོའི་ཆོས་དེ་སེམས་པ་རྣམ་དག་གིས་བྱས་པ་ཡིན་ན་ཨ་མ་ཊི་རི་སི་ལྟ་བུ་རེད།གུས་པ་བྱེད་འོས་པ་ཞིག་རེད།